Diari Oficial de la Generalitat Valenciana


Sumari del DOGV 8265, del 03-04-2018 (2018/3265)

DECRET 35/2018, de 23 de març, del Consell, pel qual es regula la Junta Superior de Contractació Administrativa, el Registre Oficial de Contractes de la Generalitat, el Registre de contractistes i empreses classificades de la Comunitat Valenciana i la Central de Compres de la Generalitat i s'adopten mesures respecte de la contractació centralitzada.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/03/23/35**

### Versions

 13/08/2024 - Actualitat  Text inicial: 04/04/2018 - 12/08/2024 

### Dades del document

Número de DOGV
:   8265

Data del DOGV
:   03-04-2018

Secció del DOGV
:   I. DISPOSICIONS GENERALS

Número del document
:   2018/3265


Data del document
:   23-03-2018

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 13.08.2024*

*Decret 35/2018, de 23 de març, del Consell, pel qual es regula la Junta Superior de Contractació Administrativa, el Registre Oficial de Contractes de la Generalitat, el Registre de contractistes i empreses classificades de la Comunitat Valenciana i la Central de Compres de la Generalitat i s'adopten mesures respecte de la contractació centralitzada.*

Índex

Preàmbul

Capítol I. De la Junta Superior de Contractació Administrativa

Article 1. Àmbit competencial

Article 2. Funcions

Article 3. Organització de la Junta Superior de Contractació Administrativa

Article 4. El Ple

Article 5. Composició del Ple

Article 6. De la Presidència de la Junta

Article 7. De la Secretaria de la Junta

Article 8. Règim de funcionament de la Junta Superior de Contractació Administrativa i suplències

Article 9. Informes

Article 10. La Comissió de Classificació i Registres

Article 11. Composició de la Comissió de Classificació i Registres

Article 12. Col·laboració

Capítol II. Del Registre Oficial de Contractes de la Generalitat

Article 13. Adscripció i objecte del Registre

Article 14. Àmbit objectiu d'aplicació

Article 15. Funcionament

Article 16. Accés a les dades contingudes en el Registre

Article 17. Relacions amb la Sindicatura de Comptes i l'Administració de l'Estat

Capítol III. De la Central de Compres de la Generalitat i de la contractació centralitzada

Article 18. Àmbit competencial

Article 19. Obres, subministraments i serveis homogenis i d'ús comú de contractació centralitzada

Article 20. Adquisició centralitzada mitjançant serveis especialitzats

Article 21. Tècniques de racionalització de la contractació

Article 22. Finançament

Article 23. Publicitat de les adquisicions de la central de Compres de la Generalitat

Article 24. Òrgans que intervenen en la contractació centralitzada

Article 25. Competències de la persona titular de la conselleria amb competències en matèria d'hisenda

Article 26. Competències de la sotssecretaria de la conselleria amb competències en matèria d'hisenda

Article 27. Composició i competències de la Central de Compres de la Generalitat

Article 28. Competències dels òrgans de contractació i dels serveis especialitzats

Article 29. Adhesió a sistemes de contractació centralitzada

Disposició addicional única. Cancel·lació d'assentaments traslladats al Registre Oficial de Licitadors i Empreses Classificades del Sector Públic i tancament del Registre

Disposició transitòria primera. Règim transitori de nous expedients de contractació centralitzada

Disposició transitòria segona. Règim transitori del Registre Oficial de Contractistes i Empreses Classificades de la Comunitat Valenciana

Disposició derogatòria única. Disposicions que es deroguen i vigència de normes reglamentàries

Disposició final primera. Habilitació per al desenvolupament reglamentari i l'execució

Disposició final segona. Entrada en vigor

Annex. De les obres, subministraments i serveis d'adquisició centralitzada

Preàmbul

El Decret 79/2000, de 30 de maig, del Govern Valencià, va crear la Junta Superior de Contractació Administrativa de la Generalitat Valenciana i va regular els registres oficials de Contractes i de Contractistes i Empreses Classificades de la Comunitat Valenciana i les garanties globals.

L'aprovació de la Llei 30/2007, de 30 d'octubre, de contractes del sector públic i posteriorment, després de les seues diverses modificacions, del seu text refós, aprovat per Reial decret legislatiu 3/2011, de 14 de novembre, així com el desenvolupament parcial de l'esmentada llei pel Reial decret 817/2009, de 8 de maig, i pel Reial decret 773/2015, de 28 d'agost, han suposat, entre altres, uns canvis substancials en les activitats de la Junta Superior de Contractació Administrativa, especialment en les relatives a la gestió dels expedients de classificació d'empreses contractistes d'obres i de serveis, amb l'aparició de nous procediments per a la seua conservació derivats de la seua vigència indefinida, així com del Registre Oficial de Contractistes i Empreses Classificades de la Comunitat Valenciana, en ampliar-se els seus efectes i les dades i circumstàncies susceptibles d'inscripció i disposar-se la creació d'un registre unificat de Licitadors i Empreses Classificades del Sector Públic. En aquesta línia la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014, arreplega els canvis esmentats.

D'una altra part l'aprovació del Reial decret 55/2017, de 3 de febrer, pel qual es desenvolupa la Llei 2/2015, de 30 de març, de desindexació de l'economia espanyola, preveu per als contractes de preu igual o superior a cinc milions d'euros i duració de cinc o més anys un informe preceptiu sobre l'estructura de costos que en les comunitats autònomes atribueix a l'òrgan consultiu en matèria de contractació. Tot això fins que el Govern regule les fórmules corresponents a aplicar, segons els casos. La realització d'aquest informe s'encomana a la Secretaria de la Junta Superior de Contractació Administrativa, que compta per a això amb personal tècnic competent.

D'altra banda, es preveu que les comunicacions al Registre Oficial de Contractes i la gestió dels expedients de classificació i inscripció en el Registre de Contractistes i Empreses Classificades i la documentació a aportar per les empreses sol·licitants es tramiten telemàticament en virtut del que disposa la disposició addicional setze del text refós de la Llei de contractes del sector públic i la Llei 39/2015, d'1 d'octubre, del procediment administratiu comú de les administracions públiques i l'art. 346 de la Llei 9/2017, de 8 de novembre, de contractes del sector públic per la qual es traslladen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014.

Respecte del Registre de Contractistes i Empreses Classificades de la Comunitat Valenciana es fa necessari establir en aquest decret la previsió continguda en el Conveni de col·laboració de data 15 de juny de 2015, subscrit per la Generalitat i el Ministeri d'Hisenda i Administració Pública, de coordinació en matèria de contractació, relativa a l'intercanvi electrònic d'informació dels assentaments registrals amb el Registre Oficial de Licitadors i Empreses Classificades del Sector Públic, per a la consolidació i integració en aquest últim de tota la informació actual i futura relativa a l'empresariat i la resta d'operadors econòmics interessats. Així mateix ha de ser objecte de futura regulació la cancel·lació dels assentaments en el registre autonòmic una vegada consolidats en el Registre únic creat a aquest efecte.

Igualment, se suprimeix de la regulació d'aquest decret el règim de garanties globals atès que va estar regulat en el text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny, i fins a hores d'ara en les successives normes de contractació del sector públic, resultant, amb més motiu, que la competència correspon en tot cas a la Tresoreria de la Generalitat i no a la Junta Superior de Contractació Administrativa.

Així mateix, la nova configuració de la Junta Superior de Contractació Administrativa després de la creació de la Central de Compres de la Generalitat per Decret 16/2012, de 20 de gener, del Consell, amb la consegüent supressió de la Comissió d'Adquisicions, va suposar un canvi de competències en matèria de contractació centralitzada que aconsella actualitzar les normes que regulen la Junta quant al seu funcionament i organització, així com altres aspectes organitzatius que demanen un canvi per a adaptar-la a l'estructura orgànica de la conselleria a què està adscrita.

L'esmentat Decret 16/2012, de 20 de gener, del Consell, distribueix les competències en matèria de contractació centralitzada en l'àmbit de l'Administració de la Generalitat i el seu sector públic instrumental, des d'on s'aborda la contractació centralitzada per a l'Administració de la Generalitat, les seues entitats autònomes i el seu sector públic, en el marc determinat pel text refós de la Llei de contractes del sector públic, amb l'objectiu de racionalitzar i ordenar l'adjudicació de contractes, podent realitzar acords marc, articular sistemes dinàmics o centralitzar la contractació de serveis i subministraments. Aquest nou decret adapta l'anterior quant a les novetats que en matèria de contractació centralitzada introdueix la Directiva 2014/24/UE i la Llei 9/2017, de 8 de novembre, de contractes del sector públic per la qual es traslladen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014, en relació amb l'adhesió a sistemes externs de contractació centralitzada, així com aspectes motivats per la simplificació normativa.

En conjunt, aquest decret escomet la necessària actualització de les normes establertes tant pel Decret 79/2000 com pel Decret 16/2012, que van regular aspectes de la contractació de l'Administració de la Generalitat i els òrgans col·legiats que exerceixen funcions en aquesta matèria, per a avançar en l'agilització de procediments i la seua adaptació a les noves exigències derivades de la normativa sobre contractació del sector públic, en particular, de la Directiva 2014/24/UE, la Llei 9/2017, de 8 de novembre, de contractes del sector públic per la qual es traslladen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014 i d'administració electrònica.

Aquest decret es dicta de conformitat amb el que disposen els articles 50.2 i 49.1.1a de l'Estatut d'Autonomia de la Comunitat Valenciana i a l'empara de les competències previstes en els articles 228, 330, 337 i 346, la disposició addicional sisena, relativa a les normes aplicables a les universitats públiques dependents de la Generalitat i la disposició addicional setze, que regula amb caràcter general l'ús de mitjans electrònics, informàtics o telemàtics de la Llei 9/2017, de 8 de novembre, de contractes del sector públic per la qual es traslladen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014.

Aquesta disposició està inclosa en el Pla normatiu de l'Administració de la Generalitat per a 2018.

En virtut d'això, a proposta del conseller d'Hisenda i Model Econòmic, d'acord amb el que estableix l'article 28 i 31 de la Llei 5/1983, de 30 de desembre, de la Generalitat, del Consell; amb els informes previs preceptius, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del 23 de març de 2018,

DECRETE

CAPÍTOL I

De la Junta Superior de Contractació Administrativa

*Article 1. Àmbit competencial*

1. La Junta Superior de Contractació Administrativa, adscrita a la conselleria competent en matèria d'hisenda, és l'òrgan consultiu i assessor en matèria de contractació de l'Administració de la Generalitat i el seu sector públic instrumental.

2. La Junta Superior de Contractació Administrativa podrà exercir també les seues funcions consultives i d'assessorament en relació amb la contractació de les entitats locals de la Comunitat Valenciana, així com de les universitats públiques dependents de la Generalitat que ho sol·liciten, sense perjudici de les competències de la Junta Consultiva de Contractació Administrativa de l'Estat.

*Article 2. Funcions* **1**

Són funcions de la Junta Superior de Contractació Administrativa les següents:

1. Emetre informes de caràcter consultiu i recomanacions en matèria de contractació del sector públic sense perjuí de les funcions d'emissió de dictàmens atribuïdes al Consell Jurídic Consultiu de la Comunitat Valenciana i de les funcions d'assessorament de l'Advocacia General de la Generalitat o d'unitats d'altres entitats que tinguen encomanat l'assessorament jurídic, en l'àmbit de les seues respectives competències.

Els informes seran preceptius en els supòsits que assenyale la legislació vigent en matèria de contractació del sector públic i, en tot cas, en:

a) Els projectes de disposicions de caràcter general de la Generalitat, que incidisquen en matèria de contractació pública, amb caràcter previ al dictamen del Consell Jurídic Consultiu de la Comunitat Valenciana, si és el cas.

b) Les propostes de plecs de clàusules administratives generals, amb caràcter previ al dictamen del Consell Jurídic Consultiu de la Comunitat Valenciana.

c) La inclusió en els plecs de clàusules administratives particulars d'estipulacions contràries a les previstes en els plecs de clàusules administratives generals.

d) Els plecs de prescripcions tècniques generals.

e) Prèviament a l'autorització pel Consell de la formalització de contractes amb persones físiques o jurídiques que no estiguen classificades i exigisquen tal requisit, quan siga convenient als interessos públics.

f) En el tràmit d'audiència a les comunitats autònomes per a l'excepció de classificació de determinats tipus de contractes o acordar la seua exigència en determinats tipus de contractes, de conformitat amb la legislació de contractes del sector públic.

g) En els supòsits als quals es referix l'apartat 8 d'este article.

2. Formular la proposta de resolució en els expedients per a declarar la prohibició de contractar, en els supòsits que determine la legislació vigent en matèria de contractes del sector públic com de competència de l'administració autonòmica, així com la iniciació i tramitació del procediment per a esta declaració, de conformitat amb la legislació vigent en la matèria.

3. Realitzar els estudis que considere necessaris en matèria de contractació del sector públic i elaborar i proposar, en l'àmbit de les seues competències, les normes, circulars i instruccions, acords i directrius que es consideren necessàries en matèria de contractació del sector públic en compliment de la legislació i, especialment, per a l'observança dels principis de publicitat, concurrència, igualtat i no discriminació i transparència en els procediments.

4. Col·laborar, en l'àmbit de la seua competència, en les activitats de formació del personal que tinguen relació directa amb la contractació del sector públic.

5. Impulsar i promoure l'homogeneïtzació de la documentació administrativa en matèria de contractació del sector públic.

6.  Dirigir el Registre Oficial de Contractes de la Generalitat i el Registre Oficial de Contractistes i Empreses Classificades de la Comunitat Valenciana.

7. Adoptar decisions o directrius en matèria de classificació d'empreses  contractistes d'obres i de servicis per la Generalitat, sense perjuí de la delegació en la Comissió de Classificació i Registres de la resolució dels corresponents expedients.

8. Informar la sostenibilitat financera dels contractes de concessions d'obres i contractes de concessió de servicis amb caràcter previ a la licitació i dels acords de restabliment de l'equilibri del contracte de conformitat amb l'article 333.3 de la Llei 9/2017, de 8 de novembre, de contractes del sector públic.

9. Promoure les mesures o adoptar els acords que foren necessaris per a facilitar a la Sindicatura de Comptes i al Registre de Contractes del Sector Públic, per mitjans electrònics i telemàtics, la informació sobre els contractes inscrits en el Registre Oficial de Contractes de la Generalitat.

10. Ser l'òrgan de comunicació i relació amb la Junta Consultiva de Contractació Pública de l'Estat i amb els òrgans equivalents de les comunitats autònomes.

11. Aprovar la memòria anual d'activitats de la Junta per a la seua dació de compte al Consell.

12. Qualsevol altra atribució que li atorguen les disposicions vigents.

*Article 3. Organització de la Junta Superior de Contractació Administrativa*

Les funcions de la Junta Superior de Contractació Administrativa s'exerciran a través dels següents òrgans que la integren:

a) El Ple.

b) La Comissió de Classificació i Registres.

c) La Secretaria.

*Article 4. El Ple*

1. El Ple és el màxim òrgan col·legiat i decisori de la Junta.

2. Són funcions del Ple les enumerades en l'article 2 d'aquest decret.

3. El Ple coneixerà, a més, aquells assumptes i expedients que estime la Presidència que han de sotmetre's a aquell en raó a la seua importància.

*Article 5. Composició del Ple*

1. El Ple estarà compost pels membres següents:

a) Presidència: la persona titular de la sotssecretaria de la conselleria amb competències en matèria d'hisenda.

b) Vocals nats:

- La persona titular de la Direcció General de l'Advocacia General de la Generalitat o advocat o advocada de la Generalitat en qui delegue la seua representació.

- La persona titular de la direcció general de la Intervenció General de la Generalitat o interventor o interventora en qui delegue la seua representació.

c) Vocals per designació:

- Una persona vocal per conselleria, designada per la presidència, a proposta de les respectives sotssecretaries, entre el personal funcionari responsable de les unitats administratives que tinguen atribuïdes funcions de contractació, amb rang de direcció de servei.

- Dues persones vocals, designades per la Presidència a proposta de les organitzacions empresarials més representatives en els distints sectors afectats per la contractació del sector públic.

d) El secretari o secretària, que serà la persona que exercisca la Secretaria de la Junta d'acord amb el que estableix l'article 7 d'aquest decret.

2. En cas d'absència, vacant o malaltia, o, en general, quan concórrega alguna causa justificada, la Presidència de la Junta podrà ser substituïda en les seues funcions per qualsevol de les persones vocals que aquesta haja designat i les persones vocals per les seues respectives suplents, nomenades de la mateixa manera que les seues titulars, sense que siga necessari en aquest cas ser cap de servei, per a les conselleries. La persona que exercisca la Secretaria de la Junta serà substituïda en les seues funcions pel funcionari o funcionària que designe la Presidència.

3. En la composició d'aquest òrgan es procurarà atendre el principi de presència equilibrada de dones i homes d'acord l'article 16 de la Llei orgànica 3/2007, de 22 de març, per a la igualtat efectiva de dones i homes.

*Article 6. De la Presidència de la Junta*

La Presidència exerceix la representació, presideix les reunions, dirigeix les deliberacions, executa els acords i exerceix la resta de les funcions que la Llei 40/2015, d'1 d'octubre, de règim jurídic del sector públic, atribueix a la presidència dels òrgans col·legiats.

*Article 7. De la Secretaria de la Junta* **2**

1. Com a òrgan de suport administratiu per al funcionament de la Junta, es crea la Secretaria, que serà exercida per la persona titular de la Subdirecció General de la Junta Superior de Contractació Administrativa de la Generalitat.

2. Són funcions de la Secretaria:

a) Donar suport tècnic i administratiu als òrgans de la junta.

b) Alçar les actes de les sessions i, en general, exercir les funcions pròpies de les secretaries d'òrgans col·legiats en relació amb el Ple i la Comissió de Classificació i Registres.

c) Estudiar, elaborar i sotmetre a la consideració del Ple i de la Comissió de Classificació i Registres, a través de la Presidència d'estos, la relació amb els assumptes i expedients competència d'estos.

d) Tramitar els expedients de classificació i fer les tasques d'anàlisi, gestió i proposta de les classificacions empresarials que ha d'acordar la Comissió de Classificació i Registres.

e) Tramitar els expedients per a la conservació de la classificació per les empreses classificades; iniciar els expedients de revisió que, si és el cas, siguen procedents, i sotmetre a consideració de la Comissió de Classificació i Registres els acords que resulten pertinents.

f) Preparar i obtindre informació sobre els assumptes que hagen de conéixer els òrgans de la Junta.

g) Garantir l'impuls i l'execució dels acords dels òrgans de la Junta.

h) Gestionar el Registre Oficial de Contractes de la Generalitat  i practicar les inscripcions i anotacions en el Registre de Contractistes i Empreses Classificades de la Comunitat Valenciana com a òrgan encarregat del Registre.

i) Custodiar la documentació corresponent a la totalitat de les funcions encomanades a la Junta Superior de Contractació Administrativa.

j) Elaborar el projecte de memòria anual d'activitats, que haurà de sotmetre's a consideració del Ple de la Junta, per a la seua aprovació i posterior dació de compte al Consell de la Generalitat.

k) Elaborar l'informe preceptiu al qual fa referència l'article 9.7 del Reial decret 55/2017, de 3 de febrer, pel qual es desplega la Llei 2/2015, de 30 de març, de desindexació de l'economia espanyola.

l) Elaborar la proposta de l'informe preceptiu d'anàlisi de la sostenibilitat financera al qual fa referència l'article 2.8 d'este decret per a la seua aprovació pel Ple de la Junta.

m) Les funcions que li encomane la presidència de la Junta Superior de Contractació Administrativa i qualsevol altra que assenyale la legislació vigent.

*Article 8. Règim de funcionament de la Junta Superior de Contractació Administrativa i suplències*

1. L'organització i el funcionament de la Junta s'ajustarà a allò que disposa el seu reglament de règim intern, aprovat per ordre de la conselleria competent en matèria d'hisenda, a proposta del dit òrgan col·legiat, a proposta del Ple de la Junta Superior de Contractació Administrativa.

2. La convocatòria dels òrgans de la Junta, així com el seu règim de constitució, d'adopció d'acords i realització de sessions, s'ajustarà al que estableix el reglament de règim intern i, en allò no previst en aquest, al que estableix la Llei 40/2015, d'1 d'octubre, de règim jurídic del sector públic. Es podran utilitzar mitjans telemàtics per a això.

*Article 9. Informes*

1. Els informes que emeta la Junta Superior de Contractació Administrativa tindran caràcter no vinculant i, per tant, l'òrgan consultant pot adoptar la seua decisió ajustant-se o apartant-se del criteri de la Junta, amb l'obligació de motivar la seua decisió en aquest últim cas.

2. La Junta emetrà els seus informes a petició dels òrgans directius de l'Administració de la Generalitat, de les entitats del seu sector públic instrumental i de la Intervenció General de la Generalitat.

3. La persona que ocupe la Presidència de les entitats que integren l'administració local de la Comunitat Valenciana podrà, així mateix, sol·licitar informes facultatius. Igualment podran sol·licitar-los les seues entitats autònomes, entitats de dret públic i les entitats del seu sector públic empresarial i fundacional i universitats públiques dependents de la Generalitat a través dels seus òrgans directius.

4. Els informes es traslladaran als òrgans que els hagen sol·licitat per mitjà de la Secretaria de la Junta. Els informes es publicaran en la web institucional de la Generalitat.

5. No podran emetre's informes facultatius sobre qüestions particulars d'expedients concrets i l'emissió dels quals corresponga a altres unitats que tinguen atribuït l'assessorament de l'administració o entitat.

6. La sol·licitud d'informe facultatiu en cap cas suspendrà la tramitació del procediment que ha motivat la consulta.

7. Els informes s'elaboraran per la Secretaria i s'elevaran per a la seua consideració al Ple de la Junta en el termini màxim d'1 mes a partir de la recepció de la sol·licitud o de la documentació necessària per a emetre'l que, amb aquesta finalitat, haja sigut requerida per la Secretaria de la Junta.

*Article 10. La Comissió de Classificació i Registres*

1. La Comissió de Classificació i Registres, per delegació del Ple de la Junta Superior de Contractació Administrativa, coneixerà aquells expedients que es relacionen amb la classificació de les empreses i resoldrà sobre aquests. Els acords adoptats en matèria de classificació d'empreses produiran efectes davant de qualsevol òrgan de contractació del sector públic de la Comunitat Valenciana, així com de les universitats públiques dependents de la Generalitat.

2. La classificació, així com la inscripció en el Registre de Contractistes i Empreses Classificades, produiran efectes davant d'òrgans de contractació de l'Administració de l'Estat o d'altres comunitats autònomes en els termes que, si és el cas, establira la legislació en matèria de contractes del sector públic.

3. Contra els acords de la Comissió de Classificació i Registres les persones interessades podran interposar recurs d'alçada davant de la persona titular de la conselleria amb competències en matèria d'hisenda, de conformitat amb el que estableix la Llei 39/2015, d'1 d'octubre, del procediment administratiu comú de les administracions públiques.

4. La Secretaria de la Junta donarà compte a la Comissió de Classificació i Registres, en cada sessió que realitze, de les inscripcions d'empreses en el Registre de Contractistes i Empreses Classificades de la Comunitat Valenciana i de les cancel·lacions hagudes en el període entre sessions, així com dels contractes comunicats i inscrits en el Registre Oficial de Contractes de la Generalitat durant el període anterior a la seua convocatòria.

*Article 11. Composició de la Comissió de Classificació i Registres*

1. La Comissió de Classificació i Registres està composta per les persones membres següents:

a) Presidència: la persona titular de la Presidència de la Junta.

b) Vocals:

- Un advocat o una advocada de la Generalitat que exercisca les seues funcions en la conselleria amb competències en matèria d'hisenda.

- La persona titular de la Intervenció delegada en la conselleria amb competències en matèria d'hisenda.

- Quatre persones vocals designades per la presidència de la Junta d'entre les vocals representants de les conselleries en el Ple, en funció de la incidència de la contractació en la respectiva conselleria a què afecta la classificació d'empreses.

- Una persona vocal designada per la presidència de la Junta entre les pertanyents als cossos de facultatius en enginyeria o en arquitectura del sector d'administració especial de la Generalitat.

- Les dues persones vocals representants de les organitzacions empresarials en el Ple.

c) Secretaria: la persona que exercisca la Secretaria de la Junta.

2. En cas d'absència, vacant o malaltia, o, en general, quan concórrega alguna causa justificada, la presidència de la Comissió podrà ser substituïda en les seues funcions per qualsevol de les persones membres que aquesta haja designat i les vocals per les seues respectives suplents. La persona que exercisca la Secretaria de la Junta serà substituïda en les seues funcions pel funcionari o funcionària que designe la Presidència.

3. En la composició d'aquest òrgan es procurarà atendre el principi de presència equilibrada de dones i hòmens d'acord l'article 16 de la Llei orgànica 3/2007, de 22 de març, per a la igualtat efectiva de dones i homes.

*Article 12. Col·laboració*

Per a l'elaboració dels informes, la Junta Superior de Contractació Administrativa podrà demanar dels diversos centres directius de l'administració afectats, els documents, antecedents i informes que necessite.

Així mateix, la Presidència podrà autoritzar la incorporació a la Junta o a la Comissió de Classificació i Registres del personal tècnic que estime necessari quan l'especialització de l'assumpte ho requerisca, que intervindrà amb veu, però sense vot.

CAPÍTOL II

Del Registre Oficial de Contractes de la Generalitat

*Article 13. Adscripció i objecte del Registre*

El Registre Oficial de Contractes de la Generalitat, integrat en la conselleria competent en matèria d'hisenda i sota la dependència de la Junta Superior de Contractació Administrativa, és un registre públic que té per objecte permetre un exacte coneixement dels contractes subscrits per l'Administració de la Generalitat i el seu sector públic instrumental.

*Article 14. Àmbit objectiu d'aplicació*

1. Serà preceptiva la inscripció de tots els contractes adjudicats o formalitzats pels òrgans de contractació de l'Administració de la Generalitat i el seu sector públic instrumental, que es troben compresos dins de l'àmbit d'aplicació de la legislació de contractes del sector públic, així com les seues incidències relatives a modificacions, pròrrogues, variacions de terminis o de preu, el seu import final i extinció, en els termes que preveu la legislació esmentada i les normes de desenvolupament d'aquest decret.

2. Als efectes anteriors, es consideren inclosos en l'àmbit d'aplicació de la legislació de contractes del sector públic i han de comunicar-se al Registre, per a la seua inscripció, aquells contractes que per la seua finalitat es troben compresos dins de l'àmbit d'aplicació de la legislació específica sobre procediments de contractació en els sectors de l'aigua, l'energia, els transports i els serveis postals, quan les entitats que els subscriguen es troben, respecte de la Generalitat, en els supòsits establerts en la legislació esmentada.

3. En els mateixos termes anteriors, podran inscriure's en el Registre els contractes subscrits per les institucions de la Generalitat que així ho sol·liciten.

4. Els caps de les unitats administratives de contractació seran responsables del compliment de les obligacions establertes en aquest decret.

*Article 15. Funcionament*

1. Per ordre de la conselleria competent en matèria d'hisenda s'establirà el règim de funcionament del Registre Oficial de Contractes de la Generalitat.

2. Sense perjudici que els òrgans de la Junta Superior de Contractació Administrativa puguen requerir la documentació de qualsevol contracte quan ho estimen convenient, la comunicació i inscripció de dades dels contractes s'efectuarà exclusivament per mitjans electrònics i telemàtics, a través de l'aplicació creada a aquest efecte o per mitjà dels sistemes informàtics de gestió d'expedients de contractació que es dispose, prèviament a la seua adaptació a les especificacions tècniques establertes per la conselleria competent en matèria d'hisenda.

3. La inscripció s'acordarà per resolució de la Secretaria de la Junta com a òrgan de la Junta Superior de Contractació Administrativa encarregat del Registre i tant aquesta com la seua notificació podran efectuar-se exclusivament per mitjans electrònics i telemàtics a través de la mateixa aplicació informàtica del Registre.

4. La correcció d'errors o l'ampliació de dades de contractes inscrits, els canvis de conselleria, entitat o unitat administrativa gestora i, en general, qualsevol incidència que afectant les dades comunicades no supose una modificació del contracte, han de comunicar-se al Registre quan s'advertisquen i la seua anotació es recordarà d'ofici per la Secretaria de la Junta Superior Administrativa.

*Article 16. Accés a les dades contingudes en el Registre***3**

L'accés a dades de caràcter personal contingudes en el Registre Oficial de Contractes de la Generalitat es regirà pel que es disposa en els articles 5.3 i 15 de la Llei 19/2013, de 9 de desembre, de transparència, accés a la informació pública i bon govern, i en el Reglament (UE) 2016/679 del Parlament Europeu i del Consell, de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE (Reglament general de protecció de dades), i en la Llei orgànica 3/2018, de 5 de desembre, de protecció de dades personals i garantia dels drets digitals.

*Article 17. Relacions amb la Sindicatura de Comptes i l'Administració de l'Estat*

La Secretaria de la Junta Superior de Contractació Administrativa posarà a disposició de la Sindicatura de Comptes l'accés a les dades relatives als contractes inscrits en el Registre Oficial de Contractes de la Generalitat, per mitjans electrònics o telemàtics, i comunicarà, així mateix, aquestes dades en suport informàtic al Registre de Contractes del Sector Públic dependent de l'Administració de l'Estat, d'acord amb les especificacions i requisits establits a aquest efecte.

CAPÍTOL III

De la Central de Compres de la Generalitat

i de la contractació centralitzada

*Article 18. Àmbit competencial*

La Central de Compres de la Generalitat, adscrita a la conselleria amb competències en matèria d'hisenda, és l'òrgan col·legiat interdepartamental amb competències en matèria de contractació centralitzada.

*Article 19. Obres, subministraments i serveis homogenis i d'ús comú de contractació centralitzada*

1. Es declaren de contractació centralitzada les obres, subministraments i serveis, a excepció dels sanitaris, que figuren en l'annex d'aquest decret, per ser de característiques essencialment homogènies i d'utilització o execució comuna per al conjunt de l'Administració de la Generalitat i el seu sector públic instrumental.

2. La contractació d'adquisició centralitzada a què es refereix l'apartat anterior, produirà efectes des de la formalització del corresponent instrument de centralització d'acord amb l'article 27 i durant la seua vigència, incloses les possibles pròrrogues.

*Article 20. Adquisició centralitzada per mitjà de serveis especialitzats*

Per raons de l'especificitat tècnica de les obres, béns o serveis es podrà acordar, mitjançant una ordre de la conselleria amb competències en matèria d'hisenda, a proposta de la Central de Compres de la Generalitat, la centralització de la seua contractació en les conselleries que es determinen. Als efectes d'aquest decret l'òrgan de contractació d'aquests tindrà la consideració de servei especialitzat.

*Article 21. Tècniques de racionalització de la contractació*

1. La contractació de les obres, béns i serveis declarats de contractació centralitzada serà efectuada per la personal titular de la conselleria amb competències en matèria d'hisenda i, si és el cas, pels serveis especialitzats, per mitjà de la subscripció d'acords marc, l'articulació de sistemes dinàmics d'adquisició o la conclusió de contractes que s'adjudicaran d'acord amb les normes procedimentals contingudes en la legislació de contractes del sector públic.

2. La concreció de la tècnica o tècniques de centralització de la contractació aplicable a cada obra, servei o subministrament, s'efectuarà segons es determine en l'inici de l'expedient de contractació centralitzat.

3. Així mateix, podran utilitzar-se els procediments específics arreplegats en la normativa vigent en matèria de contractes que tinguen per objectiu el desenvolupament de la innovació respecte a les obres serveis i subministraments centralitzats.

*Article 22. Finançament*

1. Quan la conselleria amb competències en matèria d'hisenda o un servei especialitzat contracten de manera centralitzada obres, béns i serveis per a altres òrgans de contractació, de conformitat amb els procediments establerts en l'article 27 d'aquest decret, cada òrgan peticionari, amb caràcter general, haurà de finançar-los.

2. Quan es considere necessari, en funció de l'objecte del contracte i del procediment seguit, la conselleria amb competències en matèria d'hisenda podrà efectuar les retencions de crèdit necessàries dels distints centres de despesa dependents de les distintes conselleries, a fi de disposar de crèdit adequat i suficient per a la licitació.

*Article 23. Publicitat de les adquisicions de la Central de Compres de la Generalitat*

La Central de Compres de la Generalitat farà pública, a través de la web de la conselleria a què està adscrita, la relació d'obres, articles i serveis d'adquisició centralitzada que hagen sigut adjudicats incloent-hi, com a mínim, la seua denominació, principals característiques i preu d'adjudicació.

*Article 24. Òrgans que intervenen en la contractació centralitzada*

Els òrgans que intervenen en la contractació centralitzada són els següents:

a) La persona titular de la conselleria amb competències en matèria d'hisenda.

b) La persona titular de la Sotssecretaria de la conselleria amb competències en matèria d'hisenda.

c) La Central de Compres de la Generalitat.

d) Els òrgans de contractació i, si és el cas, els serveis especialitzats de les conselleries.

*Article 25. Competències de la persona titular de la conselleria amb competències en matèria d'hisenda*

Li corresponen les competències següents:

1. Declarar, mitjançant un acord, amb la proposta prèvia de la Central de Compres de la Generalitat, noves categories d'obres, subministraments i serveis de contractació centralitzada així com modificar les ja declarades. L'acord esmentat es publicarà en el *Diari Oficial de la Generalitat Valenciana*.

2. Aprovar els plecs de clàusules administratives particulars i plecs de prescripcions tècniques que han de regir la contractació centralitzada.

3. Convocar els procediments de contractació per mitjà d'acords marc o sistemes dinàmics d'adquisició o contractes d'obres, subministraments i serveis d'adquisició centralitzada.

4. Subscriure els acords marc, sistemes dinàmics d'adquisició i contractes d'obres, subministraments i serveis d'adquisició centralitzada, així com adjudicar i formalitzar, si és el cas, els contractes basats.

*Article 26. Competències de la Sotssecretaria de la conselleria amb competències en matèria d'hisenda*

1. Correspon a la persona titular de la Sotssecretaria de la conselleria amb competències en matèria d'hisenda, respecte de les obres, serveis i subministraments de contractació centralitzada:

a) Convocar i presidir la Central de Compres de la Generalitat.

b) Subscriure els acords d'adhesió de les institucions de la Generalitat, de les universitats públiques dependents de la Generalitat i de les entitats locals de la Comunitat Valenciana i organismes autònoms i entitats que en depenguen, al sistema de contractació centralitzada de l'Administració de la Generalitat.

2. La gestió de les funcions que a continuació s'indiquen s'efectuarà pel Servei de Compres de la Generalitat, adscrit a la Sotssecretaria i que es troba davall la seua directa dependència.

a) La tramitació dels expedients de contractació centralitzada d'obres, subministraments i serveis per a l'Administració de la Generalitat, i els ens del seu sector públic instrumental.

b) L'elaboració dels plecs de clàusules administratives particulars i els plecs de prescripcions tècniques que han de regir la contractació, sense perjudici que se sol·licite informe i suport tècnic als òrgans especialitzats en funció de les obres, serveis i béns a adquirir.

c) La confecció, publicació i manteniment dels catàlegs electrònics d'adquisició centralitzada que, si és el cas, s'elaboren.

d) Atendre les peticions cursades per les unitats i gestionar la imputació de les despeses segons corresponga.

e) Informar sobre les propostes de declaració o modificació de les obres, subministraments i serveis de contractació centralitzada així com modificar les ja declarades.

f) Qualsevol altra funció que li encomane la persona titular de la Sotssecretaria i qualsevol altra que assenyale la legislació vigent, en relació amb la matèria objecte del present decret.

*Article 27. Composició i competències de la Central de Compres de la Generalitat*

1. La Central de Compres de la Generalitat estarà constituïda per les persones membres següents:

a) Presidència: la persona titular de la subsecretaria de la conselleria amb competències en matèria d'hisenda o personal funcionari de l'Administració de la Generalitat en què delegue la seua representació, amb rang almenys de direcció de servei.

b) Vicepresidència: la persona titular de l'òrgan directiu de la conselleria amb competències en matèria de coordinació del sector públic i la persona titular de la Sotssecretaria de la conselleria amb competències en matèria d'administració local, o personal funcionari amb rang almenys de direcció de servei en qui deleguen la seua representació, per torns rotatoris semestrals.

c) Vocals:

- Les persones titulars de les sotssecretaries de les conselleries o, si és el cas, la persona titular de la direcció general que tinga atribuïda la competència en matèria de contractació, o persones en les quals deleguen la seua representació, entre personal funcionari de l'Administració de la Generalitat amb rang, almenys, de direcció de servei.

- La persona titular de la Direcció General de l'Advocacia General o l'advocat o advocada de la Generalitat en qui delegue la seua representació.

- Una persona representant de l'òrgan directiu de la conselleria amb competències en matèria de coordinació del sector públic de la Generalitat amb rang almenys de subdirecció general o persona en qui delegue la seua representació, entre personal funcionari de l'Administració de la Generalitat amb rang, almenys, de direcció de servei.

- La persona titular de la Intervenció General o Interventor o Interventora en qui delegue la seua representació.

- La persona titular del Servei Central de Contractació, o el personal funcionari en qui delegue la seua representació.

d) Secretaria: exercirà les esmentades funcions, amb veu i sense vot, la persona titular del Servei de Compres de la Generalitat, adscrita a la subsecretaria amb competències en matèria d'hisenda.

En cas d'absència, vacant o malaltia, o, en general, quan concórrega alguna causa justificada, la Presidència podrà ser substituïda en les seues funcions per la persona que exercisca la Vicepresidència i les vocalies per les persones que designen les persones titulars. La persona que exerceix la Secretaria serà substituïda per qui designe la presidència entre el personal funcionari del Servei de Compres de la Generalitat.

Per l'especificitat del contracte, es podrà constituir una comissió tècnica, composta almenys per tres funcionàries o funcionaris especialistes en la matèria, designats per les persones titulars de les conselleries corresponents, amb la finalitat d'elaborar els plecs tècnics i l'informe de valoració de les ofertes presentades.

La Presidència, així mateix, podrà convocar el personal tècnic que estime especialment qualificat per raó de la matèria de què es tracte, en qualitat de personal assessor, amb veu i sense vot.

En la composició d'aquest òrgan es procurarà atendre el principi de presència equilibrada de dones i homes d'acord l'article 16 de la Llei orgànica 3/2007, de 22 de març, per a la igualtat efectiva de dones i homes.

2. La Central de Compres de la Generalitat té les competències següents:

a) Proposar declarar i modificar els subministraments i serveis de contractació centralitzada així com modificar les ja declarades.

b) Realitzar la programació i estudi de les necessitats de l'Administració de la Generalitat i el seu sector públic instrumental amb vista a la compra racionalitzada de subministraments i serveis, així com el seguiment i avaluació de la gestió de les contractacions.

c) Promoure les mesures que considere necessàries per a aconseguir una major eficàcia, uniformitat i funcionalitat en la gestió de contractes, vetlant pel compliment de la normativa esmentada per a la defensa de la competència.

d) Coordinar i intercanviar informació amb òrgans semblants d'altres administracions públiques.

e) Actuar com a mesa de contractació en els procediments de contractació centralitzada de subministraments i serveis la tramitació dels quals s'atribuïsca pel present decret a la conselleria amb competències en matèria d'hisenda.

f) Aquelles altres competències que li siguen encomanades o li siguen atribuïdes per la normativa vigent.

3. La Central de Compres de la Generalitat elaborarà el seu propi reglament d'organització i funcionament, que haurà de ser aprovat per ordre de la conselleria amb competències en matèria d'hisenda. El funcionament de la Central de Compres de la Generalitat s'ajustarà a les normes que regeixen amb caràcter general l'organització i el funcionament dels òrgans col·legiats, segons el que disposa els articles 15 i següents de la Llei 40/2015, d'1 d'octubre, de règim jurídic del sector públic.

*Article 28. Competències dels òrgans de contractació i dels serveis especialitzats*

1. Amb caràcter general, als òrgans de contractació i als serveis especialitzats d'Administració de la Generalitat i el seu sector públic instrumental els corresponen les competències següents:

a) Proposar a la Central de Compres de la Generalitat la declaració de noves categories d'obres, subministraments i serveis de contractació centralitzada, així com la modificació de les existents.

b) Elaborar, a requeriment de la Central de Compres de la Generalitat, les previsions anuals per a aqueixa conselleria, entitat autònoma o sector públic de les necessitats de contractació d'obres, subministraments i serveis declarats d'adquisició centralitzada.

c) Sol·licitar a la Sotssecretaria de la conselleria amb competències en matèria d'hisenda la contractació de les obres, subministraments i serveis declarats d'adquisició centralitzada; així com finançar-los segons el que preveu l'article 28.

d) Efectuar la contractació basada i formular les comandes d'obres, subministraments i serveis declarats d'adquisició centralitzada d'acord amb el que estableix el corresponent instrument de racionalització utilitzat d'acord amb l'article 27 de decret.

e) Informar la Sotssecretaria amb competències en matèria d'hisenda de qualsevol incidència que es produïsca en l'execució dels contractes d'adquisició centralitzada.

f) Efectuar la tramitació dels expedients de despesa sense perjudici del que estableix l'article 28.2 d'aquest decret.

g) Rebre de les empreses les obres, subministraments i serveis corresponents.

h) Remetre a la central de Compres de la Generalitat la informació que aquesta els requerisca, tant dels expedients tramitats a l'empara del que estableix aquest decret, com de la resta dels expedients d'adquisició d'obres, béns i serveis.

2. En aquells casos en què l'òrgan de contractació actue com a servei especialitzat assumirà les facultats de preparació i adjudicació del corresponent instrument de racionalització que utilitze.

*Article 29. Adhesió a sistemes de contractació centralitzada*

1. Podran adherir-se voluntàriament a la Central de Compres de la Generalitat per a la totalitat de les obres, serveis i subministraments declarats centralitzats o només per a determinades categories d'aquests, i s'articularan a través d'acords d'adhesió:

a) Les diferents institucions que constitueixen la Generalitat i que es troben determinades en l'Estatut d'Autonomia de la Comunitat Valenciana i entitats adscrites o dependents d'institucions estatutàries.

b) Les universitats públiques de la Comunitat Valenciana i ens que en depenen.

c) Les entitats locals de la Comunitat Valenciana i els seus organismes autònoms i ens que en depenen.

2. El procediment d'adhesió es realitzarà en dues fases.

2.1. Primera fase. Adhesió genèrica:

a) Sol·licitarà l'adhesió genèrica indicant si comprèn totes les categories d'obres, serveis i subministraments declarats centralitzats o només per a determinades categories d'aquests. Aquesta sol·licitud es dirigirà al titular de la Sotssecretaria de la conselleria amb competències en matèria d'hisenda.

b) L'adhesió es formalitzarà mitjançant un acord d'adhesió genèric subscrit per les persones titulars de l'òrgan competent de l'entitat adherida i de la Sotssecretaria de la conselleria amb competències en matèria d'hisenda.

c) La subscripció d'aquest acord d'adhesió genèric implicarà la manifestació formal de la seua voluntat d'integrar-se en el règim general de funcionament de la Central de Compres de la Generalitat i el dret d'adherir-se als distints acords marc de la Central de Compres de la Generalitat.

2.2. Segona fase. Adhesió específica.

L'adhesió específica a un acord marc concret requerirà la invitació prèvia per la persona titular de la Sotssecretaria de la conselleria amb competències en matèria d'hisenda, d'acord amb el procediment següent:

a) Una vegada enviada la invitació, l'entitat adherida haurà de manifestar la seua voluntat d'adhesió a l'acord marc.

b) Formalització de l'acord d'adhesió específic el que implicarà l'obligació l'entitat adherida de realitzar totes les contractacions a través d'aquest excepte quan les obres, els béns adjudicats o el règim de prestació dels serveis no reunisca les característiques indispensables per a satisfer les concretes necessitats de l'ens o entitat individualment adherit. Aquesta circumstància requerirà informació trimestral a la Central de Compres de la Generalitat. El període de vigència de l'acord específic d'adhesió serà equivalent al de l'acord marc de referència.

3. L'Administració de la Generalitat i els ens del sector públic instrumental podran adherir-se a sistemes externs de contractació centralitzada de l'Estat o d'altres comunitats autònomes, que s'efectuarà de conformitat amb la normativa que siga aplicable en cada cas i requerirà l'adopció de l'acord corresponent per la persona titular de la Sotssecretaria de la conselleria amb competències en matèria d'hisenda.

DISPOSICIONS ADDICIONALS **4**

*Primera. Cancel·lació d'assentaments traslladats al Registre Oficial de Licitadors i Empreses Classificades del Sector Públic i tancament del Registre*

1. Una vegada traslladats al Registre Oficial de Licitadors i Empreses Classificades del Sector Públic els assentaments que consten en el Registre Oficial de Licitadors i Empreses Classificades de l'Estat i en el Registre de Contractistes i Empreses Classificades de la Comunitat Valenciana en els termes descrits en el conveni de referència, amb l'adopció prèvia de les mesures normatives i de procediment que resulten necessàries, els dels dos últims quedaran cancel·lats i es procedirà a la seua inscripció d'ofici en el primer, que els substituirà amb caràcter general legalment previst.

2. Practicat l'anterior trasllat de tots els assentaments registrals del Registre de Contractistes i Empreses Classificades i comprovada la seua incorporació en el Registre de Licitadors i Empreses Classificades del Sector Públic, per orde de la persona titular de la conselleria amb competències en matèria d'hisenda s'acordarà el tancament del Registre de Contractistes i Empreses Classificades de la Comunitat Valenciana.

*Segona. Protecció de dades de caràcter personal*

1. El tractament de les dades personals que es realitzen en compliment d'este decret s'ajustaran al que es disposa en la normativa europea i estatal en matèria de protecció de dades de caràcter personal.

2. En relació amb els òrgans col·legiats regulats en este decret, les dades de les persones que els integren seran tractades de conformitat amb el que es disposa en la normativa vigent en matèria de protecció de dades, complint amb els principis relatius al tractament  i amb el deure d'informar les persones interessades. Així mateix, les persones que formen part dels òrgans tindran el deure de confidencialitat de la informació de la qual tingueren coneixement en l'exercici de les seues funcions.

3. El Registre regulat en este decret és un registre administratiu que conté dades de caràcter personal i, per tant, li serà aplicable el règim de protecció de dades personals. En particular  hauran de ser tingudes en compte les mesures i garanties de seguretat necessàries per a fer efectius els drets i llibertats de les persones afectades, així com respectar el principi de protecció de dades.

DISPOSICIONS TRANSITÒRIES

*Primera. Règim transitori de nous expedients de contractació centralitzada*

Fins que no es formalitzen per la persona titular de la conselleria amb competències en matèria d'hisenda els corresponents acords marc per a la contractació centralitzada d'obres, serveis o subministraments, els òrgans de les conselleries i ens del sector públic instrumental de la Generalitat que tinguen atribuïdes les competències en matèria de contractació podran continuar contractant les obres, serveis o subministraments esmentats per mitjà dels procediments no centralitzats previstos en la normativa de contractació pública.

No obstant això, quan en els contractes esmentats es preveja la possibilitat de pròrroga, aquesta no s'exercirà si arribat el moment aquests subministraments, obres o serveis, declarats d'adquisició centralitzada, s'hagueren contractat per mitjà del corresponent acord marc i aquest estiguera formalitzat per la persona titular de la conselleria amb competències en matèria d'hisenda, i les conselleries i els esmentats ens del sector públic de la Generalitat estaran obligats a adquirir-los través del procediment establert per la Central de Compres de la Generalitat en els seus contractes centralitzats, llevat que això supose un cost econòmic major a aquell que s'obtindria si s'exercitara la pròrroga esmentada.

*Segona. Règim transitori del Registre Oficial de contractistes i empreses classificades de la Comunitat Valenciana*

1. El Registre Oficial de contractistes i empreses classificades de la Comunitat Valenciana, integrat en la conselleria competent en matèria d'hisenda i sota la dependència de la Junta Superior de Contractació Administrativa, exercirà les funcions que la legislació de contractes del sector públic atribueix als registres oficials de licitadors i empreses classificades de l'Estat i de les comunitats autònomes i prestarà els serveis d'inscripció, custòdia i certificació d'aquells documents necessaris per a facilitar la concurrència i agilitzar la tramitació dels procediments administratius de contractació de l'Administració de la Generalitat i el seu sector públic instrumental, així com de les entitats locals de la Comunitat Valenciana, les seues entitats autònomes i entitats de dret públic i les entitats del seu sector públic empresarial i fundacional, i de les universitats públiques dependents de la Generalitat.

2. En la forma i amb els requisits determinats pel Conveni de col·laboració subscrit en data 15 de juny de 2015 per la Generalitat i el Ministeri d'Hisenda i Administració Pública de coordinació en matèria de contractació, o del conveni de col·laboració que el substituïsca en el futur, així com en la normativa estatal, el Registre de contractistes i empreses classificades de la Comunitat Valenciana procedirà a l'intercanvi electrònic d'informació dels assentaments registrals amb el Registre Oficial de Licitadors i Empreses Classificades del Sector Públic per a la consolidació i integració en aquest últim de tota la informació actual i futura relativa a l'empresariat i la resta d'operadors econòmics interessats.

3. A partir de l'obertura del Registre Oficial de Licitadors i Empreses Classificades del Sector Públic, les sol·licituds d'inscripció voluntària en la Secció Segona del Registre de contractistes i empreses classificades de la Comunitat Valenciana que es reben s'entendran referides a aquell Registre, i les inscripcions que per disposició legal hagen de practicar-se d'ofici es practicaran igualment en el Registre de Licitadors i Empreses Classificades del Sector Públic pels òrgans competents tant de l'Administració de l'Estat com de la Junta Superior de Contractació Administrativa de conformitat amb les seues competències respectives.

DISPOSICIÓ DEROGATÒRIA

*Única. Disposicions que es deroguen i vigència de normes reglamentàries*

1. Amb l'entrada en vigor d'aquest decret queden derogades les disposicions següents:

a) El Decret 69/1992, de 28 d'abril, del Govern valencià, pel qual es regula l'entrega de béns com a part del preu en els contractes de subministrament.

b) El Decret 79/2000, de 30 de maig, del Consell, pel qual es crea la Junta Superior de Contractació Administrativa de la Generalitat Valenciana i es regulen els registres oficials de Contractes i de Contractistes i Empreses Classificades de la Comunitat Valenciana i les garanties globals.

c) El Decret 16/2012, de 20 de gener, del Consell, pel qual es distribueixen competències en matèria de contractació centralitzada en l'àmbit de l'Administració de la Generalitat, les seues entitats autònomes i els ens del sector públic empresarial i fundacional de la Generalitat, i es crea la Central de Compres de la Generalitat.

d) El Decret 95/2013, de 19 de juliol, del Consell, pel qual s'aprova la Plataforma de Licitació Electrònica de la Generalitat, Ge-compres, i es regula el procediment de licitació electrònica a través d'aquesta.

e) El Decret 82/2014, de 6 de juny, del Consell, pel qual es modifica el Decret 16/2012, de 20 de gener, del Consell, pel qual es distribueixen competències en matèria de contractació centralitzada en l'àmbit de l'Administració de la Generalitat, les seues entitats autònomes i els ens del sector públic empresarial i fundacional de la Generalitat, i es crea la Central de Compres de la Generalitat.

Així mateix, queden derogades totes les disposicions que del mateix rang o d'un rang inferior s'oposen a aquest decret.

2. Continuaran vigents, en allò que no s'opose al que disposa la legislació de contractes del sector públic les disposicions següents:

a) L'Ordre de 23 de maig de 2001, de la Conselleria d'Economia, Hisenda i Ocupació, per la qual es dicten normes per a la classificació d'empreses per la Generalitat Valenciana i es regula el funcionament i inscripció en el Registre Oficial de contractistes i empreses classificades de la Comunitat Valenciana, quant a la inscripció en el Registre Oficial de Contractistes i Empreses Classificades.

b) L'Ordre d'11 de juny de 2001, de la Conselleria d'Economia, Hisenda i Ocupació, per la qual es regula el règim intern de funcionament de la Junta Superior de Contractació Administrativa de la Generalitat Valenciana, excepte allò que fa refència a la Comissió Central d'Adquisicions.

c) L'Ordre de 26 de març de 2002, de la Conselleria d'Economia, Hisenda i Ocupació, per la qual es creen els fitxers de dades de caràcter personal del Registre Oficial de Contractes de la Generalitat Valenciana i del Registre de Contractistes i Empreses Classificades de la Comunitat Valenciana.

d) L'Ordre de 17 de setembre de 2008, de la Conselleria d'Economia, Hisenda i Ocupació, per la qual s'aprova l'aplicació de la Plataforma de Contractació de la Generalitat, fins al 30 de juny de 2018.

e) L'Ordre 2/2011, de 7 de febrer, de la Conselleria de Sanitat, per la qual es regula l'organització i el funcionament de la central de Compres de Béns i Serveis.

f) L'Ordre 11/2013, de 17 juny, de la Conselleria d'Hisenda i Administració Pública, per la qual es dicten les normes de funcionament i comunicació de dades al Registre Oficial de Contractes de la Generalitat, fins que entre en vigor la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014.

g) L'Ordre 6/2012, de 21 de setembre, de la Conselleria d'Hisenda i Administració Pública, per la qual es regula el règim de funcionament intern de la Central de Compres de la Generalitat.

h) L'Ordre 8/2014, de 5 de maig, de la Conselleria d'Hisenda i Administració Pública per a la designació de servei especialitzat i la declaració de noves categories de subministraments i serveis centralitzats.

i) L'Ordre 22/2014, de 10 de desembre, de la Conselleria d'Hisenda i Administració Pública, per a la regulació de la gestió de peticions de béns o serveis de contractació centralitzada, així com la seua recepció.

DISPOSICIONS FINALS

*Primera. Habilitació per a desplegament reglamentari i execució*

1. Mitjançant una ordre de la persona titular de la conselleria amb competències en matèria d'hisenda es regularà el procediment que s'ha de seguir per a la gestió de peticions de béns, obres o serveis de contractació centralitzada, així com la seua recepció.

2. Es faculta la persona titular de la conselleria amb competències en matèria d'hisenda per a dictar totes les disposicions que siguen necessàries per al desenvolupament i execució d'aquest decret.

*Segona. Entrada en vigor*

Aquest decret entrarà en vigor l'endemà de la publicació en el *Diari Oficial de la Generalitat Valenciana*.

València, 23 de març de 2018

El president de la Generalitat,

XIMO PUIG I FERRER

El conseller d'Hisenda i Model Econòmic,

VICENT SOLER I MARCO

ANNEX

*De les obres, subministraments i serveis d'adquisició centralitzada*

A) Subministraments d'adquisició centralitzada

Energia elèctrica.

Adquisició o arrendament d'equips i sistemes per al tractament de la informació (ordinadors personals, portàtils, tauletes tàctils, servidors, sistemes d'emmagatzematge, sistemes d'alimentació ininterrompuda, etc.), incloent-hi el seu programari base i d'elements complementaris de connectivitat.

Vehicles automòbils.

Equips d'impressió: fotocopiadores, copiadores, fax, multicopiadores i el seu material fungible.

Material d'oficina i informàtic ordinari no inventariable.

Papereria.

Combustibles d'automoció per a vehicles.

Gas.

Equips de climatització.

Mobiliari d'oficina i complementari d'ús comú.

Arrendaments de maquinària, material de transport, mobiliari i efectes d'ús comú.

Roba de treball: vestuari d'uniformitat, calçat, etc.

Subministraments d'equips per a la Xarxa de Comunicacions Mòbils Digitals d'Emergència i Seguretat de la Generalitat Valenciana (Xarxa COMDES).

Subministraments de comunicacions corporatives de veu i dades, fixos i mòbils, així com de l'accés a internet.

Subministraments per al desenvolupament de l'administració electrònica, que inclouen: consultoria, planificació, anàlisi, disseny, construcció, llicències, desenvolupament i manteniment dels sistemes d'informació i de les aplicacions.

Sistemes i equips de vigilància i seguretat.

Equips de desfibril·lació semiautomàtica (DESA).

B) Obres i serveis d'adquisició centralitzada

Serveis de comunicacions corporatives de veu i dades, fixos i mòbils, així com de l'accés a internet.

Serveis de Contac Center d'atenció a persones usuàries internes i d'informació administrativa a la ciutadania.

Serveis d'allotjament de sistemes d'informació en les seues distintes modalitats (allotjament o housing).

Serveis postals.

Serveis d'impressió, digitalització i gestió documental.

Missatgeria i paqueteria.

Serveis de mediació d'assegurances i serveis d'assegurances.

Seguretat i vigilància.

Serveis de neteja.

Serveis de reciclatge.

Serveis de transports.

Serveis d'agències de viatges.

Serveis de mudances.

Manteniment tècnic integral d'edificis i instal·lacions entre els quals s'inclouen ascensors i sistemes contraincendis.

Manteniment, conservació i reparació de mobiliari i efectes.

Manteniment, conservació i reparació d'elements de transport d'ús comú.

Serveis d'administració, explotació, control i manteniment de les infraestructures i de l'equipament en matèria de microinformàtica, dels sistemes de computació i d'emmagatzematge, de comunicacions corporatives (LAN, WAN) i de telecomunicacions.

Serveis de desinfecció, desinsectació i desratització.

Millora d'eficiència energètica d'edificis administratius.

Serveis per al desenvolupament de l'administració electrònica, que inclouen: consultoria, planificació, anàlisi, disseny, construcció, llicències, desenvolupament i manteniment dels sistemes d'informació i de les aplicacions.

--------------------

1   L’article 2 es modifica per l’article 1 del[**Decret 97/2024, de 2 d’agost, del Consell**](https://dogv.gva.es/va/eli/es-vc/d/2024/08/02/97/dof/vci/html), pel qual es modifica el Decret 35/2018, de 23 de març, del Consell, pel qual es regula la Junta Superior de Contractació Administrativa, el Registre Oficial de Contractes de la Generalitat, el Registre de Contractistes i Empreses Classificades de la Comunitat Valenciana i la Central de Compres de la Generalitat i s'adopten mesures respecte de la contractació centralitzada (DOGV núm. 9913 de 12.08.2024).

2   L’article 7 es modifica per l’article 2 del[**Decret 97/2024, de 2 d’agost, del Consell**](https://dogv.gva.es/va/eli/es-vc/d/2024/08/02/97/dof/vci/html).

3   L’article 16 es modifica per l’article 3 del[**Decret 97/2024, de 2 d’agost, del Consell**](https://dogv.gva.es/va/eli/es-vc/d/2024/08/02/97/dof/vci/html).

4   La disposició addicional segona s’afig i la disposició única es renumera i passa a ser la disposició addicional primera, per l’article 4 del[**Decret 97/2024, de 2 d’agost, del Consell**](https://dogv.gva.es/va/eli/es-vc/d/2024/08/02/97/dof/vci/html).


Còpia Permalink ELI